Otkrivanje AIDS-a od sada i putem testiranja sline (27/3/04) - 2004-03-27
Do sada, jedini brzi test za AIDS koristio je uzorak krvi; novi test uzima uzorak sline i stavlja ga u posebnu napravu koja izbacuje re
Američka Savezna uprava za hranu i lijekove odobrila je prvi brzi test za virus HIV-a, koji se primjenjuje oralno. Novi test, koji proizvodi kompanija OraSure Technologies, daje rezultate za 20 minuta, uz točnost od 99 posto. Međutim, ljudi koji testiraju pozitivno, trebaju proći kroz još jedan laboratorijski test, da bi se potvrdila zaraženost HIV-om, virusom koji izaziva AIDS. Do sada jedini drugi brzi test za AIDS, koji također proizvodi ista kompanija, koristi uzorak krvi pacijenta. No, zahvaljujući novom testu, liječnici sada trebaju samo uzeti uzorak sline iz usta pacijenta i umetnuti ga u posebnu napravu koja analizira test i izbacuje rezultate na licu mjesta. Novi test također smanjuje opasnost da će se zdravstveni djelatnici zaraziti virusom HIV-a kroz slučajne ubode iglom. "Ovaj oralni test pruža vrlo važnu opciju ljudima koji se možda boje dati uzorak krvi da bi se testirali na HIV" - kazao je američki ministar zdravstva Tommy Thompson, dodajući da će novi test unaprijediti javno zdravstvo. Prva verzija brzog testa, koja koristi uzorke krvi, pozdravljena je, kada je izbačena na tržište krajem 2002, kao sredstvo koje će dramatično povećati broj ljudi koji su svjesni da su zaraženi virusom HIV-a. Do sada je za rutinske testove za AIDS trebalo čekati do dva tjedna da bi se dobili rezultati. U Sjedinjenim Državama zbog toga ima najmanje osam tisuća ljudi koji su testirani pozitivno u javnim klinikama, ali se nikada nisu vratili po rezultate. S novim testom, to se može izbjeći, jer se rezultati dobivaju odmah.